ህገ መንግስታዊ አስተምህሮን ለማስፋፋት በስፋት እየተሰራ ነው
ህብረተሰቡ የህገ መንግስቱን ባህርያትና ድንጋጌዎች በደንብ እንዲገነዘብ ህገ መንግስታዊ አስተምህሮን የማስፋፋት ሥራ በስፋት እየተከናወነ መሆኑን ፌዴሬሽን ምክር ቤት አስታወቀ፡፡ህገ መንግስታዊ አስተምህሮን ማስፋፋትና ማጠናከር አንድ የፖለቲካ ኢኮኖሚ ማህበረሰብ ለመገንባት የተቀመጠውን አቅጣጫ ዕውን ለማድረግ ጉልህ ድርሻ እንዳለው ምክር ቤቱ ለዋኢማ ገልጿል፡፡ህዝቡ የህገ መንግስቱን ዕሴቶች በደንብ እንዲገነዘብ ከፍተኛ ጥረት እየተደረገ መሆኑን በፌዴሬሽን ምክር ቤት የዲሞክራሲ አንድነት የህገ መንግስት አስተምህሮትና የሠላም ግንባታ ጉዳዮች ቋሚ ኮሚቴ ፀሐፊ ወይዘሮ ፍሬወይኒ ገብረ እግዚአብሔር ተናግረዋል፡፡በቅርቡ ለሚከበረው የኢትዮጵያ ብሔሮች፣ብሔረሰቦችና ህዝቦች ቀን በዓል ዝግጅት ከተቋቋሙት ኮሚቴዎች አንዱ የህገ መንግስት አስተምህሮትና ስርፀት ንዑስ ኮሚቴ እንደሆነ ፀኃፊዋ ተናግረዋል፡፡ኮሚቴው ህብረተሰቡ ስለ ህገ መንግስቱ የተሻለ ግንዛቤ እንዲኖረው በተጠማከረ መልኩ በስፋት እየሰራ ይገኛል ብለዋል፡፡ በበዓሉ ወቅትም በህገ መንግስቱ ዙሪያ ያተኮሩ ጥናቶች የሚቀርቡ ሲሆን የፓናል ውይይቶችም ይካሄዳሉ ተብሏል፡፡ምክር ቤቱ በበዓሉና ከበዓሉ በኋላም የተለያዩ መንገዶችን በመጠቀም አስተምህሮቱን ለማስፋፋት እንደሚሰራ አስገንዝበዋል፡፡ከአንደኛ ደረጃ እስከ ከፍተኛ የትምህርት ተቋማት ድረስ የሚማሩ ተማሪዎች ህገ መንግስቱን አውቀው ለሌሎች እንዲያሳውቁ የማድረግ ሥራም ልዩ ትኩረት እንደተሰጠው ነው ፀኃፊዋ የጠቆሙት፡፡የዲሞክራሲ ተቋማት በህገ መንግስታዊ አስተምህሮት ዙሪያ በስፋት እንዲሰሩ ከማድረግ በተጨማሪ የወጣቶች፣ሴቶችና ሌሎች አደረጃጀቶችን በመጠቀም ህገ መንግስቱን የማሥረፅ ሥራ በደንብ ይጠናከራል፡፡ወይዘሮ ፍሬወይኒ እንዳሉት የተለያዩ ንቅናቄዎችን በመፍጠርም ህገ መንግስታዊ ግንዛቤን የማሳደግና የማስረፅ ሥራ ይሰራል፡፡ ከትምህርት ተቋማት፣ ከመከላከያ፣ከፖሊስና ከሚዲያ ጋር በመቀናጀት የአሰልጣኝነት ሥልጠና በመስጠት አስተምህሮቱን እያስፋፋ ነው፡፡ሥራው የሁሉንም ጥረት የሚጠይቅ በመሆኑም ሁሉም አካል ህገ መንግስታዊ አስተምህሮትን ለማፋፋት በበሚደረገው ጥረት የበኩሉን ሊወጣ እንደሚገባ ምክር ቤቱ አሳስቧል፡፡